Od pondelka 26. apríla sa opäť otvoria terasy reštaurácií a fitnescentrá. Úrad verejného zdravotníctva zverejnil vyhlášku s podrobnosťami, aké podmienky musia dodržiavať. Na prípravu tak majú ich prevádzkovatelia len dva dni.
Gastroprevádzky musia dodržiavať nasledovné opatrenia:
- Pokrmy a nápoje nie je možné konzumovať v interiérových častiach prevádzky.
- Jedlo a nápoje sa podávajú zabalené na odber so sebou, s výnimkou tých podávaných v exteriérových častiach prevádzky. Tá musí mať otvorený vchod, ktorý je ohraničený konštrukciami maximálne z dvoch bočných strán.
- Musí sa zabezpečiť odstup 2 metre medzi stolmi.
- Neumožňuje sa samoobslužný spôsob výdaja pokrmov a nápojov.
- Je nutné vykonávať dezinfekciu jedálneho lístka, stolov a dotykových plôch vrátane úchopových častí stoličiek a kresiel po každom zákazníkovi.
- Príbor nesmie byť voľne dostupný pre zákazníkov na stoloch, ale musí byť prinesený personálom a zabalený do papierovej servítky.
- Konzumáciu pokrmov alebo nápojov je možné vykonávať výlučne posediačky, s cieľom zabezpečiť kontrolovaný rozostup osôb.
- Každú hodinu sa vykonáva dezinfekcia hygienických zariadení.
- Rúško si môžeme dať z tváre dolu iba na čas, ktorý je nevyhnutný na konzumáciu jedál a nápojov, inak majú byť nasadené na tvári.
- Pri vstupe do prevádzok a ich exteriérových častí sa vyžaduje negatívny výsledok testu nie starší ako sedem dní.
Nariadenie pre prevádzkovateľom fitnescentier:
- Maximálna kapacitu prevádzky je stanovená na 6 zákazníkov.
- Vyžaduje sa zvýšená frekvencia upratovania, čistenia a dezinfekcie dotykových plôch, na dezinfekciu použiť dezinfekčné prostriedky s virucídnym účinkom.
- Pri športovej činnosti je možné uplatniť výnimku z prekrytia horných dýchacích ciest.
Potrebujem na posedenie na terase či ku kaderníkovi test?
Podľa vyhlášky, ktorú vydal Úrad verejného zdravotníctva 16. apríla, je potrebné sa pri vstupe do vnútorných a vonkajších priestorov zariadení preukázať:
- potvrdením o negatívnom výsledku RT-PCR alebo antigénového testu na ochorenie COVID-19 nie starším ako 7 dní (pri ubytovacích zariadeniach nesmie byť test starší ako 72 hodín, v lyžiarskych strediskách sa požaduje maximálne 48-hodinový test)
- alebo dokladom o prekonaní ochorenia COVID-19 nie starším ako 180 dní,
- alebo potvrdením o tom, že vám bolo diagnostikované ochorenie COVID-19 v období nie dávnejšom ako 180 dní od okamihu vstupu,
- alebo sa preukázať, že ste zaočkovaní:
1. druhou dávkou mRNA vakcíny proti ochoreniu COVID-19 a od tejto udalosti uplynulo viac ako 14 dní,
2. prvou dávkou vektorovej vakcíny proti ochoreniu COVID-19 a od tejto udalosti uplynulo viac ako 4 týždne,
3. prvou dávkou vakcíny proti ochoreniu COVID-19 a od tejto udalosti uplynulo viac ako 14 dní, ak bola táto dávka očkovania podaná v intervale do 180 dní od prekonania ochorenia COVID-19,
- test nepotrebujú ani seniori nad 65 rokov, deti do 10 rokov, osoby, ktorým zdravotný stav alebo zdravotná kontraindikácia neumožňuje vykonanie testu, alebo ľudia, ktorým bolo diagnostikované stredne ťažké alebo ťažké mentálne postihnutie
Celé znenie vyhlášky nájdete TU.
Našli ste chybu? Napíšte na firstname.lastname@example.org